CELEX: C2004/262/79
Language: el
Date: 2004-10-23 00:00:00
Title: Υπόθεση Τ-306/04: Προσφυγή της Monica Luxem κατά της Επιτροπής των Ευρωπαϊκών Κοινοτήτων, η οποία ασκήθηκε στις 15 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/41
            
         Προσφυγή της Monica Luxem κατά της Επιτροπής των Ευρωπαϊκών Κοινοτήτων, η οποία ασκήθηκε στις 15 Ιουλίου 2004
   (Υπόθεση Τ-306/04)
   (2004/C 262/79)
   Γλώσσα διαδικασίας: η γαλλική
   Η Monica Luxem, κάτοικος Βρυξελλών, εκπροσωπούμενη από τους Sébastien Orlandi, Albert Coolen, Jean-Noël Louis και Etienne Marchal, δικηγόρους, με τόπο επιδόσεων στο Λουξεμβούργο, άσκησε στις 15 Ιουλίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής να μην την διορίσει μόνιμο υπάλληλο των Ευρωπαϊκών Κοινοτήτων, να μην την τοποθετήσει στη Γενική Διεύθυνση Αναπτύξεως/Α.2 στην κενή θέση αριθμό αναφοράς COM/2002/6022/F και να μην την τοποθετήσει σε καμία άλλη θέση αντίστοιχη των ικανοτήτων της και του επαγγελματικών της δεξιοτήτων,
            
         
               —
            
            
               να καταδικάσει την καθής δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα υπέβαλε υποψηφιότητα στον διαγωνισμό COM/A/6/01 για την πρόσληψη διοικητικών υπαλλήλων στους τομείς των εξωτερικών σχέσεων και της διαχειρίσεως της βοήθειας. Στην αίτηση υποψηφιότητας ανέφερε ότι κατέχει γερμανικό τίτλο σπουδών, τον οποίον απέκτησε μετά από σπουδές τριετούς διάρκειας. Αφού πέτυχε στον διαγωνισμό, υπέβαλε υποψηφιότητα για την πλήρωση κενής θέσεως στην Επιτροπή. Με επιστολή της 30ής Ιουλίου 2003, η Επιτροπή την ενημέρωσε ότι η υποψηφιότητά της δεν μπορεί να γίνει δεκτή, λόγω του τίτλου σπουδών που κατέχει. Κατά την Επιτροπή, για την πλήρωση των όρων υποβολής υποψηφιότητας στον διαγωνισμό, σύμφωνα με τους οποίους γίνονται δεκτοί μόνον οι τίτλοι σπουδών που παρέχουν πρόσβαση σε διδακτορικού επιπέδου σπουδές, απαιτείται γερμανικός τίτλος σπουδών που έχει αποκτηθεί μετά σπουδές τετραετούς διάρκειας.
   Προς στήριξη της προσφυγής περί ακυρώσεως της αποφάσεως αυτής, η προσφεύγουσα επικαλείται παραβίαση της αρχής της ασφάλειας δικαίου, παράνομη ανάκληση αποφάσεως ευμενούς διοικητικής πράξεως, παραβίαση της προκηρύξεως του επίμαχου διαγωνισμού, καθώς και καταφανή πλάνη εκτιμήσεως.